**Which voice are you Listening?**

**Lub Suab hu twg, uas koj tabtom mloog?**

**Exekhiya 34:11-12; 17-25** *“11Kuv tus uas yog tus TSWV kav txhua yam tsav qhia rau nej hais tias, kuv yuav mus nrhiav kuv pab yaj, thiab tu tej yaj, 12ib yam nkaus li tus tswv yug yaj nws tu nws pab yaj uas khiav ua sab ua sua, thiab coj rov los nyob ua ke dua.* *17Kuv pab yaj es, nimno kuv tus uas yog tus TSWV kav txhua yam tsav tagnrho hais rau nej hais tias,* ***Kuv yuav muab nej cais nyias nyob nyias, muab cov zoo thiab cov phem sib cais, faib yaj thiab tshis nyias nyob nyias.*** *18Nej cov muaj ib txhia tsis nyiam noj tej zaub mosnyoos, txawm yog tej uas nej tsis noj los, nej tseem muab tsuj povtseg thiab. Nej haus tej dej ntshiab, thiab ua rau tej uas nej tsis haus nro. 19Kuv lwm pab yaj tsuas tau tej zaub uas nej muab tsuj povtseg, thiab haus tej dej uas nej do nro xwb.* ***20Vim li ntawd, nimno kuv tus uas yog tus TSWV kav txhua yam tsav thiaj hais rau nej hais tias, kuv yuav muab nej cais nyias nyob nyias, cais cov yaj muaj zog thiab cov tsis muaj zog tsis pub nyob ua ke.*** *21Nej thawb ntiag cov muaj mob rau ib cag, thiab nrau kom cov ntawd khiav tawm hauv pab yaj mus.* ***22Tiamsis kuv yuav cawm kuv pab yaj, thiab tsis pub leejtwg tsimtxom ib zaug ntxiv. Kuv yuav muab kuv pab yaj cais nyias nyob nyias, cais cov zoo tawm ntawm cov phem tsis pub nyob ua ke.*** *23Kuv yuav tsa ib tug ua tus tswv yug lawv ib yam nkaus li vajntxwv Daviv uas yog kuv tus tubqhe, tus tswv yug yaj ntawd yuav tu lawv. 24Kuv tus uas yog tus TSWVyuav yog lawv tus Vajtswv, thiab ib tug vajntxwv uas zoo li kuv tus tubqhe Daviv yuav ua tus tswjhwm lawv. Tej lus no yog kuv hais. 25Kuv yuav nrog lawv sib cog lus khov kho tseeb tseeb tseg, cia lawv nyob thajyeeb ntxhias tsis raug xwmtxheej. Kuv yuav tshem hlo tej tsiaj tsivtsaim tawm hauv tebchaws mus, kuv tej yaj thiaj li nyob tso siab plhuav hauv tej nras zaub, thiab pw sov siab so hauv tej hav zoov hav tsuag.”*

Cov kwvtij thiab cov nkaujmuam sawvdaws hauv Tswv Yexus lub npe, Vajtswv txojkev hub thiab txojkev thajyeeb nrognraim nej sawvdaws. Amen.

Lub ntiajteb tamsis no yog lub sijhawm uas txaus ntshai kawg rau cov ua txiv thiab niam, cov uas yog txij yog nkawm, rau cov tub cov ntxhais uas kawm ntawv nyob High School, rau cov tubntxhais uas kawm ntawv nyob qib siab (university), thiab rau cov menyuam uas tseem yau. **Yam dabtsi uas ua rau nej ntshai tshajplaws rau lub neej tamsis no?**

Yog peb saib rau tej xovxwm ces peb tsuas hnov txog txojkev uas yuav ua tsov ua rov xwsli Russia thiab North Korean. Puas yog Russia thiab North Korean ua rau peb ua lub neej ntshai rwg vim ntshai hais tias yuav muaj tsovrog ntiajteb zaum peb**. Puas yog Russia thiab North Korean ua rau peb ntshai tshaj? Puas yog?**

Peb cov uas tseem ua haujlwm, ntshais txog peb lub neej thaum laus tsam tsis muaj nyiaj txaus rau peb so (retire) thaum peb laws. Peb cov uas twb noj nyiaj lauj lawm, ntshai rwg tsam nomtswv tsis muaj nyiaj yug ntxiv lawm. Peb muaj haujlwm uas, ntshai tsam lub tebchaws no tsis muaj haujlwm ua es tsis muaj nyiaj los yug peb tsevneeg. Peb ntshai tsam lamluam tsis zoo es peb poob haujlwm, tsis muaj nyiaj los them peb tej vajtse thiab tej tsheb poob rov mus rau tuamtsab kawv nyiaj (bank). Peb niajhnub ntshai vim Healthcare tsis zoo zujzus, ib xyoo them ntau zujzus lawm xwb. Peb ntshai vim lub tebchaws no, cov neeg tawv dawb lawv tsis nyiam lwm haiv neeg. Lub tebchaws no ib cov neeg tsis nyiam ib cov neeg thiab tej neeg no nyob tsis tau uake. **Lub ntiajteb no txaus ntshai kawgli, lub ntiajteb no txaus ntshai kawg li, puas yog? Tej hais lono tsis txaus ntshia….**

**Yam ua txaus ntshai lub sijhawm no hauv peb lub neej uas nyob hauv lub tebchaws Mekas losyog lub ntiajteb no,** tsis yog ntaub ntawv kho mob (healthcare), tsis yog nyiajlaus, tsis yog lagluam (economic) haujlwm, tsis yog cov neeg tawv dawb tsis nyiam lwm haivneeg, tsis yog Russia, thiab tsis yog North Korean, tsis yog tsovrog ntiajteb zaum peb, tsis yog nuclear weapon, tsis yog ib covneeg tua ib covneeg uas nqaijtawv tsis sibthooj, tsis yog lub ntiajteb no kub zujzus ntxiv, tsis yog kev mob kev nkees (cancer), **tej no tsis yog yam uas txaus ntshai tshajplaws rau peb.**

**Tiamsis yam ua txaus ntshai hauv peb lub neej yog cov suab ua niaj hnub niaj hmo hais los rau peb lub pobntseg kom peb tsis tso siab rau Vajtswv txojkev hlub thiab txojkev tseeg.** Yam uas txaus ntshai hauv peb lub neej yog cov suab niaj hnub hais rau peb tias, *peb tus Vajtswv puas yuav muaj tiag? Peb tus Vajtswv nyob qhov twg? Peb tus Vajtswv yog leejtwg?* Ua licas Vajtswv ho tsis los pab peb thaum peb rau kev txhomnyem, teebmeem thiab quajntsuag.

**Yam uas txaus ntshai tshajplaws yog dab ntxwgnyoog lub suab uas niaj hnub niaj hmo hais rau peb lub siab hais tias, Vajtswv puas yuav cawm tau peb? Peb tus Vajtswv nyob rau qhov twg?** Tsis yog peb xwb tiamsis ibtiam dhau ibtiam, neeg yeej nug hais tias Vajtswv puas yuav cawm tau lawv? Txojkev simsiab no ua rau peb yuav hais tias, **vim li cas koj tsis nco qab kuv lawm?** **Vim li cas li cas kuv yuav tau tiv kuv cov yeebncuab txojkev tsimtxom?** Lawv thuam kuv, ua rau kuv siab ntsws lwj tas, vim lawv nug kuv tsis tseg hais tias, **“Kuv tus Vajtswv nyob rau qhov twg?”** **(nkauj qhuas Vajtswv 42:9-10).** Tej suab no ua rau peb rov nug peb tus kheej hais tias, Kuv tus Vajtswv koj nyob rau qhov twg? puas yuav muaj koj tiag? Ua li cas koj ho cia kuv raug tej kev lwjsiab ntsuav no. Tej suab hu no ua rau peb kom peb tsis tso siab thiab ntseeg peb tus Tswv tus uas yog tus tsim peb, ceev peb thiab hlub peb.

**Yam uas txaus ntshai tshaj yog lub suab uas hais rau peb cov uas yog cov ntseeg hais tias, “peb khwv heev”** yog li ntawd, peb thiaj li tsis muaj sijhawm tuaj nrog cov ntseeg pehaw Vajtswv thiab kawm Nws txojlus uake. Peb khwv heev ces cia thaum twg peb khoom tso mam li mus los tau yeej tsis ua li cas. Cia peb pab peb txojkev nyuajsiab rau sab nqaijtawv, kev nrhiav noj nrhiav haus tso thaum uas muaj sijhawm mam li tuaj nrog cov ntseeg pehawm los yeej tau. Vajtswv yeej paub zoo txog peb txojkev khwv no thiab zam peb lub txim rau peb. **Mathais 6:25** *“Vim li ntawd kuv thiaj qhia rau nej, kom nej tsis txhob txhawj hais tias nej yuav tsum muaj zaub mov lossis yuav tsum muaj ris tsho hnav thiaj nyob taus. Rau qhov txojsia tseemceeb dua tej ris tsho.”* Vajtswv qhia hais tias txojsia tseemceeb dua mov noj thiab ris tsho hnav. **Mathais 10:*28*** *“Nej tsis txhob ntshai tus uas tua tau nej lub cev, tiamsis tua tsis tau nej tus ntsujplig. Nej yuav tsum ntshai tus Vajtswv uas muaj hwjchim muab tau nej lub cev, thiab nej tus ntsujplig pov rau hauv ntujtawg.”* Vajtswv txojlus hauv Mathais qhia rau peb tias, kom peb tsis txhob txawj hais tias peb yuav noj thiab haus dabtsi rau tagkis tiamsis peb yuav tsum txhawj txog peb tus ntsujplig tsam poob rau ntujtawg. Vajtswv twb tsis pub tej noog uas tsis ua haujlwm tuag tshaib, yog li ntawd, peb cov uas yog Vajtswv tsim, Vajtswv yuav tsis pub rau peb noj los? Peb txhawj txog yam uas siv rau peb lub cev ntau tshaj li peb txhawj txog peb tus ntsujplig dim. Yog peb ntseeg Vajtswv tshaj tej khoom noj khoom hnav ntawm peb lub cev, txojkev ntseeg no Vajtswv suav hais tias peb ncajncees thiab yuav pub koobhmoov ntawm sab nqaijtawv thiab ntsujplig npluas mias rau peb. Qhia hais tias, Vajtswv yuav pub rau peb, tsis pub peb tuag tshaib rau tej khoom noj khoom hnav ntawm sab nqaijtawv uas neeg ntiajteb niaj hnub txawj.

**Yam uas txaus ntshai tshaj yog tej suab uas qhia tom tsev kawm ntawv high school,** universities uas qhia rau peb tej tub tej ntxhais hais tias, tsis muaj Vatjswv, Vajtswv tsis yog tus tsim peb noobneej tiamis peb yog los ntawm liab losyog los ntawm tej cov tsiaj me me xwsli bacteria or (species). Tej suab no qhia rau kom peb tej tub tej ntxhais tsis ntseeg txog tus Tswv uas yog tus tsim noobneej txhua tus thiab lub ntiajteb thiab puas tsav yam hauv ntiajteb no. *Tej suab no tabtom dag peb tej tub tej ntxhais hais tias tsis muaj Vajtswv.* *Peb tsis yog Vajtswv tsim, peb yog los ntawm peb pogkoob yawgkoob uas yog Liab thiab tej Baceteria.* Tej suab dag no tabtom qhia rau peb cov menyuam hais tias, *Vajtswv ces yog peb tus kheej.* *Peb yuav tsum ntseeg peb tus kheej los ntawm qhov uas peb research tau thiab prove tau xwb. Tsis muaj Vajtswv. Vajtswv nyob rau qhov twg?*

**Yam uas txaus ntshai tshajplaws yog tej suab ntxi rau peb cov uas yog txij yog nkawm ob lub pob ntseg hais tias,** yog nej lub neej tsis zoo siab thiab tsis txaus siab rau koj tus txij tus nkawm ces nrauj xwb. Nrhiav tus tshiab thiaj yog tus zoo rau lub neej uas tseem tshuav lub sijhawm ntev ua yuav neej nyob hauv ntiajteb no. Nrhiav tus tshiab uas nyiam ib yam li koj nyiam. Nrhiav tus tshiab uas ua rau koj txaus siab txaus ntsw. Nrhiav tus tshiab uas txawj hais lus mos lus muag. Yam uas txaus ntshai tshajplaws yog tej suab uas hais rau peb cov ua txij ua nkawm hais tias kom peb hla Vajtswv tej lus samhwm ntawm txijnkawd yeej tsis uas li cas, yog peb tsis txaus siab thiab tsis zoo siab rau peb tus hlub. **Hinplus 13:4** *“Tsimnyog nej txhua tus yuav tsum saib taus txojkev sib yuav ua txij ua nkawm. Tus txiv thiab tus niam ib leeg yuav tsum muab siab npuab ib leeg. Vajtswv yuav rau txim rau cov neeg ua plees ua yi, thiab cov neeg mus nrog luag poj luag txiv pw li yog nws tus.”* Yam uas txaus ntshai tshajplaws yog peb cov uas yog txij yog nkawm tsis ntshais Vajtswv txojkev rau txim rau peb, peb tabmeeg hla Vajtswv tej lus samhwm ntawm txijnkawm.

**Yam uas txaus ntshai tshajplaws yog tej suab uas hais rau peb cov uas yog txiv thiab niam hais tias,** tsis uas li cas txawm peb tej menyuam ua txhaum los kavliam. Tej uas lawv ua ntawm me me xwb, tsis ua li cas. Tej suab uas hais rau peb hais tias, tsis tas yuav coj peb tej menyuam mus rau ntawm Vajtswv lub xwbntiag thiab cobqhia lawv rau Vajtswv txojlus uas yog qhov tseeb thiab txojsia, yog hais tias lawv tsis nyiam mus kawm. **Pajlug 23:13-14** *“Koj yuav tsum nco ntsoov cob qhia menyuam. Yog koj nplawm nws, nws yeej yuav tsis tuag. Yog koj ua li ntawd, tej zaum koj yuav cawm tau nws tus ntsujplig poob rau ntujtawg.”*

**Yam uas txaus ntshai tshajplaws yog lub suab uas ntxi rau peb cov ntseeg lub ob lub pobntseg hais tias,** tsis ua licas txawm peb twb paub hais tias yam uas peb ua ntawm yog kev txhaum uas tawm tsam lwm tus thiab Vajtswv los cia li uas mus. Tsis ua li cas, txawm peb yuav dag neeg thiab Vajtswv los tsis ua li cas. Tsis uas li cas, txawm peb hla Vajtswv tej kevcai (lus samhwm) los tau…. Vim tej no Vajtswv yuav zam txim rau peb txhua lub sijhawm. Tsis uas li cas, Vajtswv yeej yuav zam txim rau txhua yam peb ua txhaum**. 1 Petus 4:17** *“Nimno twb txog lub sijhawm Vajtswv yuav txiav txim lawm. Vajtswv yuav xub taug cov ntseeg zaj ua ntej. Yog Vajtswv xub taug peb zaj ua ntej, yog li ntawd thaum Vajtswv taug cov uas tsis ua raws li Vajtswv Txojmoo zoo lawv yuav ua li cas?”*

**Yam uas txaus ntshai thiab phem tshajplaws yog tej suab uas tawm tsav peb txojkev ntseeg thiab hais rau peb kom peb txav deb ntawm qhov tseeb ua yog Txoj Moozoo thiab tsis txhob tso siab rau “Txoj Moozoo”.** Peb ntseeg thiab mloog tej suab uas qhia kom peb tawm tsam Vajtswv dua li lub suab uas haum Vajtswv siab uas los ntawm Txoj Moozoo. **Yelemis 7:23-24** *“Tiamsis kuv samhwm kom lawv mloog kuv lus, kuv thiaj yuav ua lawv tus Vajtswv, thiab lawv yuav tau ua kuv haivneeg. Kuv kom lawv coj lawv lub neej raws li tej lus uas kuv twb qhia rau lawv lawm, lawv thiaj yuav vammeej. 24Tiamsis lawv tsis mloog kuv hais, lawv tsis quavntsej kuv tej lus hlo li. Lawv tawv ncauj lawv pheej ua raws li lawv lub siab uas xav ua phem xwb. Yog li ntawd lawv thiaj ua phem heev zujzus lawm, ua tsis tau zoo kiag li.”*

**Twb yog vim tej suab ua txaus ntshai no,** peb xum mloog tej suab no, tshaj li mloog Vajtswv lub suab hu rau txojsia, es neeg thiaj poob mus rau txojkev tuag. Twb yog li vim li ntawd, Vajtswv Leejtub thiab li nqi los yug ua neeg (ua tus menyuam yaj ua tuag theej neeg ntiajteb lub txhoj). Tus menyuam yaj muab nws txojsia los pauv koj thiab lub txojsia kom peb thiaj li rov muaj cai rov mus nrog Vajtswv sib raugzoo. Vajtswv txojlus hais tias Vajtswv Leejtub los ua peb cov ntseeg tus Tswv Yug Yaj zoo. Tus Tswv Yug Yaj zoo uas nws zoo siab muab nws txojsia los hloov neeg ntiajteb txojsia. Nws raug txojkev txomnyem pauv peb chaw, nws thev peb lub txim rau peb, nws raug neeg cev thiab thuam pub rau peb, thiab zam peb lub txim. Nws muaj txojkev zamtxim, dawbhub, thiab ncajncess rau peb. Nws coj peb rov qab muaj cai los ua Vajtswv cov tub thiab cov ntxhais uas tau txhais txojsia ntev dawvhuv mus ibtxhis, muaj feem nyob Vajtswv lub tebchaws. Twb yog vim nws txojkev hlub, nws hu peb cov uas yog cov yaj nws cov yaj mloog nws lub suab.

**Vajtswv Txojlus muab peb cov uas ntseeg piv zoo li pab yaj.**  Peb zoo li pab yaj uas ploj lawm. Pab yaj uas digmuag lawm. Pab yaj uas tsis tso siab rau tus tswv yug yaj zoo uas yog tus uas tuag thaj peb yaj lub txhoj thiab sawv rov kom pab yaj tau txojsia ntev dhawv mus ibtxhis. Pab yaj uas tsis paub hais tias lawv tus Tswv yug yaj zoo yog leejtwg. Pab yaj uas tsis paub cais hais tias qhov twg yog qhov phem, qhov twg yog qhov zoo thiab haum Vajtswv dejsiab nyiam. Pab yaj uas tsis paub hwm thiab mloog nws tus tswv yug yaj zoo lub suab thiab tej lus samhwm. Pab yaj uas mloog tej suab uas qhia kom ua txhaum thiab txav deb ntawm lawv tus tswv yug yaj zoo. Pab yaj uas niaj hnub ua rau lwm tus quajntsuag los kua muag vim tej uas peb xav txog peb tus kheej tsis xam pom lwm tus. Pab yaj uas niaj hnub hais lus dag, ntshaw luagtwg, tsis txawj hlub txiv thiab niam, pab yaj uas ntshaw khoom ntiajteb tshaj li Vajtswv. Pab yaj uas pab tsis tau lawv tus kheej thiab tuag lawm.

**Tej suab no puas yuav pab tau peb?** Puas yuav cawm tau peb tawm ntawm Vajtswv txojkev txiavtxim thiab raug txomnyem mus ibtxhis hauv ntujtawg? Tej suab no tsis muaj ib lub suab twg yuav pab tau peb thiab cawm tau peb. Tsuas yog peb tus Tswv yug yaj zoo xwb thiaj li yuav cawm tau peb ntawm Vajtswv txojkev txiavtxim thiab txojkev txomnyem mus ibtxhis hauv ntujtawg.

**Hnub no tsis tau lig rau peb, peb puas hnov koj tus Tswv yug yaj zoo lub suab hu?** “Kuv pab yaj es, nimno kuv tus uas yog tus TSWV kav txhua yam tsav tagnrho hais rau nej hais tias, Kuv yuav muab nej cais nyias nyob nyias, muab cov zoo thiab cov phem sib cais, faib yaj thiab tshis nyias nyob nyias.” **Nws lub suab hu tias twb txog lub sijhawm lawm uas tus Tswv yug yaj zoo yuav muab cov yaj zoo thiab muab zog cais tawm ntawm cov yaj tsis zoo thiab tsis muaj zog. Yuav muab tej yam uas tsis zoo, tsis muaj zog thiab muaj mob thawb tawm mus rau sab nrauv tsis pub nrog cov zoo thiab muaj zog nyob uake lawm.** *“Vim li ntawd, nimno kuv tus uas yog tus TSWV kav txhua yam tsav thiaj hais rau nej hais tias, kuv yuav muab nej cais nyias nyob nyias, cais cov yaj muaj zog thiab cov tsis muaj zog tsis pub nyob ua ke. Nej thawb ntiag cov muaj mob rau ib cag, thiab nrau kom cov ntawd khiav tawm hauv pab yaj mus. Tiamsis kuv yuav cawm kuv pab yaj, thiab tsis pub leejtwg tsimtxom ib zaug ntxiv. Kuv yuav muab kuv pab yaj cais nyias nyob nyias, cais cov zoo tawm ntawm cov phem tsis pub nyob ua ke.”*

Twb txog lub sijhawm peb cov uas yog cov nws pab yaj zoo cia li mloog Nws tej lus thiab ua raws li Nws hais. Tsis txhob mloog tej suab uas ua rau peb uas yog tus yaj zoo thiaj muaj zog rov mus ua tus yaj uas muaj mob thiab tsis zoo, es raug muab cai tawm ntawm pab yam zoo mus. Tus Tswv yug yaj zoo ua yog Tswv Yexus thiaj li yog tus muab nws txojsia los hloov nws pab yaj chaw tuag. Pab yaj zoo yeej mloog thiab paub lawv tus tswv yaj zoo lub suab, **Yauhas 10:27-28** *“Kuv pab yaj paub kuv lub suab, kuv paub kuv pab yaj, pab yaj lawv kuv qab. 28Kuv muab txojsia ntev mus ib txhis rau lawv, lawv yuav tsis tuag ib zaug li, thiab tsis muaj leejtwg yuav txeeb tau lawv hauv kuv txhais tes mus.”*

**Peb puas hnov Vajtswv lub suab hu koj?** Lub suab uas hu hais tais, twb txog lub sijhawm uas nws yuav los cai koj tawm ntawm cov yaj uas tsis zoo thiab muaj mob. Vajtswv yuav muaj koj tus uas yog tus yaj zoo cai mus nrog cov yaj zoo nyob uake thiab yuav tsa ib tug Tswv Yug Zaj zoo los ua tus saib thiab yug pab yaj zoo ntawd. Thiab Vajtswv yuav coglus tuaj kho thiab pub koobhmoov rau pab yaj uas zoo ntawm vim pab yaj zoo ntawd hnov tus Tswv yug yaj zoo lub suab hu lawv thiab lawv mloog Nws tej lus. Vajtswv yuav suav hais tias pab yaj ntawd zoo kawgnkaus tsis muaj ib qhov yuav tib tau. Vim…. Pab yaj zoo ntawd, yav tas los yog cov yaj uas ploj lawm tiamsis twb rov nraiv tau lawm. *Pab yaj zoo ntawd, yav tas los dim muag tiamsis twb rov qab pom kev lawm.* Pab yaj zoo ntawd, yav tas los twb tuag lawm tiamsis twb rov qab muaj sia dua tshiab lawm. *Pab yaj zoo ntawd, yav las los muaj txim tiamsis twb rov qab ncajncees lawm.* Pab yaj zoo ntawd, yav tas los tsis ncajncees tiamsis twb rov ncajncees lawm. *Pab yaj zoo ntawd, yav tas los tsis paub cai qhov phem qhov zoo, tiamsis nimno paub cais qhov phem qhov zoo lawm.* Pab yaj zoo ntawd, yav tas los ntsaw ua txojkev txhaum, tiamsis nimno tsis ntshaw ua txojkev txhaum lawm. *Pab yaj zoo ntawd, yav tas los, tsis muaj txojkev hlub tsuas muaj txojkev ntxub xwb tiamsis nimno muab txojkev hlub lawm.* Pab yaj zoo ntawd, yav tas tsis muaj txojkev zamtxim tiamsis nimno muab lub siab kublug rau txojkev xamtxim lawm. Pab yaj zoo no, txhaum yam uas zoo, ncajncees thiab dawbhuv yog lawm ntawm tus Tswv Yug Yaj zoo txojkev coj thiab qhia Pab yaj zoo no, mloog lawv tus Tswv Yug Yaj zoo lub suab hu thiab ua raws li Nws txhua lolus samhwm.

**Peb puas hnov koj tus Tswv Yug Yaj zoo lub suab hu?** Tus yaj uas zoo, ua hnov nws tus Tswv lub suab hu thiab ua raws li, tus ntawd Vajtswv yuav tivthaiv lawv thiab cia lawv nyob thajyeeb los ntawm txojkev hlub thiab ceem ntawm tus Tswv Yug Yaj zoo lub hwjchim.  **“Kuv yuav nrog lawv sib cog lus khov kho tseeb tseeb tseg, cia lawv nyob thajyeeb ntxhias tsis raug xwmtxheej. Kuv yuav tshem hlo tej tsiaj tsivtsaim tawm hauv tebchaws mus, kuv tej yaj thiaj li nyob tso siab plhuav hauv tej nras zaub, thiab pw sov siab so hauv tej hav zoov hav tsuag.”** Leejtwg thiaj yuav tawm tsam tau peb? Leejtwg thiaj yuav txeeb tau peb tawm ntawm peb tus Tswv Yug Yaj zoo? Yam dabtsi thiaj yuav ua rau peb ntshai? Ntxwgnyoog lub suab hu los? Neeg lub suab hu los? Tej suab no, ua rau peb ua neej ntshai rwg. Tiamis peb tus Tswv yug yaj zoo lub suab hu uas rau peb rov muaj txojkev cia siab thiab nyob kajsiab lug hauv Nws txojkev tivthaiv thiab txojkev hlub. Mloog thiab ua raws li peb tus Tswv yug yaj zoo lub suab, **Peb yeej yuav ntshai tej suab no ua dabtsi?**  Vim Vajtswv tuaj peb tog thiab peb nyob hauv qab txojkev txwjhwm thiab coj ntawm tus Tswv Yaj zoo uas yog Tswv Yexus uas Nws kom yeej ibpuas tsav yam hwjchim hauv ntiajteb no lawm.

Peb puas hnov peb tus Tswv Yug Yaj zoo lub suab hu? Yog hnov, teb Nws lub suab hu ntawv, mloog thiab ua raws li Nws tej lus samhwm….. tsis yog txhob mus mloog tej suab uas yuav rau peb tus ntsujplig poob mus rau ntujtawg thiab txomnyem mus ibtxhis. Amen.

Rev. Soobntxawg Lauj

Grace Hmong Ev. Lutheran Church Kansas City, KS 66109

email: glauj78@gmail.com or [www.gracehmongwels.com](http://www.gracehmongwels.com)

September 3, 2017